DRIE DAE IN 'N TEMPEL – 'n besoek aan Yuongpyeongsa | Loer Toer
DRIE DAE IN 'N TEMPEL – 'n besoek aan Yuongpyeongsa
Suid-Korea May 1, 2017 Leave a comment
[Die tweede pos in 'n reeks van drie]
Om gewoont te raak aan Koreaanse kos is om iets soos verslawing te betree. Dit is die fyn kruie smaak wat hulle regkry met die tradisionele gebruike van gispotte. Dit geld veral vir ghiemtjie, kool, wat op honderde maniere voorberei word en was vir my 'n openbaring. Varkvleis is populêr maar in die klooster waar ek was, is die kos vegetariër, en nie minder smaakvol nie. Jare later toe ek weer Koreaanse kos in Kaapstad eet, is ek pens en pote gekettie in die geure en smake van daardie kos.
In die loop van die dag het ons 'n non ontmoet, 'n seningrige vrou met 'n stralende gelaat en sy neem ons vir 'n uitstap die heuwels in. Sy wys die veldblommetjies aan die kant van die bospaadjie uit. Nie eie aan die Koreaanse skiereiland nie, sê sy, maar gesaai deur die hande van Amerikaanse soldate tydens die burgeroorlog van die vyftigerjare. As dit maar al was, wat hulle hier gelaat het.
Ek het in die hooftempel en in die buitepanele die gewyde kuns afgeneem, klein skilderye veral ook die legendes van die Boeddha en die koei.
Boeddha en die koei
Die Boeddhisme van Suid-Korea is Zen en dit sal veel neem om dit te probeer verduidelik. Maar die ideaal, soos ek dit verstaan, is om van weerstand ontslae te raak en die Groot Niksheid te bepeins. Ek kan nie verwag dat dit vir 'n nie-Boeddhis duidelik sal wees nie. Aan die muur was die Zen-simbool.
Die Sondagoggend is ons na die kamers van die hoofmonnik vir tee genooi, veel meer as net 'n sosiale geleentheid. Hy het deur 'n tolk gepraat van die ritueel van teedrink, vir my innemend, maar, ek erken, die groen tee is vir my smakeloos. Op hulle beurt kan hulle nie Westerse tee verdra nie. Hy het ook gepraat oor die lotusblom. Nog 'n openbaring vir my. Dit is 'n simbool wat die hele Asië deurtrek en is belangrik vir Boeddhiste, Hindoes en sekere Moeslims.
Hy self, 'n gesette man, knipoog vir ons: so dan en wan neem hy 'n repie varkvleis en selfs 'n dop. Op die rak van sy studeerkamer was 'n beeldtjie van die Maer Boeddha voor sy openbaring: daar moet 'n balans tussen vlees en gees gehandhaaf word; jy is nie meer geestelik as jy die liggaam verontag nie. Tog het die Maer Boeddha 'n boodskap vir die mensdom, sê die hoofmonnik vir ons. Iets om te bepeins.